b'\n_START_ARTICLE_\nBlagor premagancev\n_START_SECTION_\n1. stopnjevanje\n_START_PARAGRAPH_\nValentina so mrtvega prinesli iz hoste, a je vstal in \xc5\xbeivi, \xc4\x8deprav docela odsoten. Julijana verjame, da je brat vstal od mrtvih, dr. Cimermann to ogor\xc4\x8deno zavra\xc4\x8da, zanj je to potegav\xc5\xa1\xc4\x8dina, ki ji je treba napraviti konec, saj ogro\xc5\xbea zdravi razum. Doma\xc4\x8di se bojijo, da bodo Valentina odkrili Nemci, zato ga sku\xc5\xa1ajo odpraviti nazaj v partizane. A Valentinu sta se \xc5\xbeivljenje in smrt tako pome\xc5\xa1ala, da se ne more niti ganiti. V tem na vrata \xc5\xbee buta Gestapo.\n_START_SECTION_\n2. stopnjevanje\n_START_PARAGRAPH_\nLeonhard in Herzl zasli\xc5\xa1ujeta Valentina, grozita mu s smrtjo, \xc4\x8deprav se dr\xc5\xbeita \xc5\xa1e nekih ozirov zaradi Valentinovega o\xc4\x8deta, ki z njimi kolaborira. Herzla popade misel, da se bo skozi od mrtvih vstalega razodela vi\xc5\xa1ja sila, recimo bog Wotan, dokaz za to pa bo, \xc4\x8de bo Valentin izdal imena svojih gozdnih tovari\xc5\xa1ev. Ob tem se Valentin osvesti, spozna, da je bil do zdaj slep - uporne \xc4\x8dete je z zlo\xc4\x8dinom ena\xc4\x8dil in zato sku\xc5\xa1al pobegniti v smrt, se umakniti pred dejanjem. Zdaj prizna, da je s partizani, smrt, ki ga \xc4\x8daka, bo dokaz! Herzlovo zanosno pri\xc4\x8dakovanje Wotana v razo\xc4\x8daranju uplahne, besen obsodi jetnika na smrt, sam si mora izkopati grob. Njegova ustrelitev prizadene oba Nemca: Wotan je mrtev, prihaja somrak bogov, Valentinov prezir jim je \xc4\x8dez nebo izpisal pogin. Herzla prevzame obe\xc5\xa1nja\xc5\xa1ki obup, naro\xc4\x8di \xc5\xa1ampanjca in prisili Leonharda, da z njim zaple\xc5\xa1e: O mein lieber Avgustin - alles ist hin ...\n_START_SECTION_\nEpilog\n_START_PARAGRAPH_\nJulijana sklene, da bo stopila na bratovo mesto in od\xc5\xa1la v partizane, sluti, da je brata izdal dr. Cimermann, ki jo snubi, o\xc4\x8de pa bo \xc5\xa1e naprej popival s Herzlom, ko da se ni zgodilo ni\xc4\x8d - tega ne prenese ve\xc4\x8d! Mater, ki se ji je zaradi sinove smrti zmedlo, izro\xc4\x8di v varstvo tr\xc4\x8denega Lipeta, ki iz oblakov in \xc5\xbeivih bitij narave ugledava prihodnost, oba z materjo sli\xc5\xa1ita Valentina igrati na orglice in vabiti na veseli ples! Sadar je obupan: \xc5\xbeena ga no\xc4\x8de ve\xc4\x8d poznati, sin je mrtev, h\xc4\x8di je od\xc5\xa1la - njegov ra\xc4\x8dun se je skazal za napa\xc4\x8dnega, opeharili so ga za dom, za varnost, za starost ... Osamljen odide, Lipe pa nag zaple\xc5\xa1e: smrti ni, svet je spet cel, pa sam je zares ... ni va\xc5\xbeno, ali je pobi\xc4\x8d ali smet ...'